የካራማራ ድል ሲታወስ!
ዕለቱን በታሪክ ስናስታውስ ዛሬ የካራማራን ድል እንዘክራለን፡፡ጋዜጠኛ ታደሰ ሙሉነህ የካራማራን ነፃ መውጣት ለሕዝቡ እንዳበሰረው የዘመኑ ጋዜጠኞች የድል ብስራት ይነግሩን ይሆን?ሶሻሊስቶቹ የኢትዮጵያ መሪዎች በሚያራምዱት ርዕዮተ ዓለም ምክንያት የሀገሬውን ሕዝብ ቀፍድደው መብቱን እንዳይጠይቅ አላንቀሳቅስ ቢሉም በሀገር አንድነት ጉዳይ ላይ ግን የሚደራደሩ አልነበሩም፡፡ በኢትዮጵያ ታሪክ ውስጥ የነገሡት መሪዎች በሀገራቸው ሉዓላዊነት ጉዳይ ላይ የማይደራደሩ እንደነበሩ ታሪክ ምስክር ነው፡፡ ስልጣናቸውን ለማቆየት ሲሉም ስማቸውን በታሪክ ድርሳን የሚያጎድፍ መንገድ መርጠው አያውቁም::የኢትዮጵያ መሪዎች እንደየነገሡበት ሁኔታ ቢለያይም የሀገራቸውን ሉዓላዊነት የሚገዳደር ጉዳይ ገጥሟቸው በጥበብ ተወጥተውታል፡፡ ከእነዚህ መሪዎች መካከል በሶማሊያ በኩል የሀገርን ክብር የሚነካ ተስፋፊ ወራሪ የጦር ኃይል ‘የሶሻሊስት ርዕዮተ ዓለም ተከታይ ነን’ ላሉት ሶሻሊስቶች በመንበረ ስልጣናቸው ጊዜ የዓድዋ አባቶቻቸውን ታሪክ ደግመው ‘እምቢ ለሀገሬ’ ብለው የመጣውን ወራሪ ጦር ሕዝባቸውን ከጎን አሰልፈው ታሪክ ይሠራሉ? ወይስ በታሪክ ጥቁር ጠባሳ ጥለው ይሄዳሉ? የሚለው የጠላቶቻቸውም የወዳጆቻቸውም ሐሳብ ነበር፡፡“ታላቋ ሶማሊያን” እውን በማድረግ ቅዠት የተለከፉት የሶማሊያ መሪ ዚያድ ባሬ በ1969 ዓ.ም በምሥራቅ ኢትዮጵያ 700 ኪሎ ሜትር ድረስ ዘልቀው በመግባታቸው የሶሻሊስት መሪዎቹ በዋናው አጋፋሪያቸው በኩል የእናት አገር ጥሪ አቀረቡ፤ ጊዜውም ሚያዝያ 4 ቀን 1969 ዓ.ም ነበር፡፡ጸሐፊው የሻምበል ፍቅረ ሥላሴ ወግደረስ “እኛና አብዮቱ” በሚል በሰየሙት ታሪካዊ መጽሐፋቸው ላይ እንዳሰፈሩት መሪው “…ታፍራና ተከብራ የኖረች ኢትዮጵያ ተደፍራለች፡፡ በዚህ ሰዓት የአብዮታዊት እናት አገራችን ዳር ድንበርና የማይገሰሰው አንድነታችን በውጭ ኃይል እየተደፈረ ነው፡፡ በአብዮታችንና በአንድነታችን በጠቅላላው በብሔራዊ ኅልውናችን ላይ የሚደረገው ወረራና ድፍረት እጅግ አሳሳቢ ሁኔታ ላይ ደርሷል… ለብዙ ሺህ ዘመናት አስከብሮን የኖረው አኩሪ ታሪካችን በዚህ አብዮታዊ አዲስ ትውልድ ጊዜ መጉደፍ የለበትም፡፡ ሀገር ወዳድ ኢትዮጵያውያንና ኢትዮጵያውያት፣ የኢትዮጵያ ሕዝብ፣ ክብርንና ነፃነትህን ለመድፈር፣ ሀገርህን ለመቁረስ… የተጀመረውን ጣልቃ ገብነትና ወረራ ከመለዮ ለባሹ ጋር ተሠልፈህ ለመደምሰስ የምትዘጋጅበት ጊዜ አሁን ነው፡፡ ተነስ! ታጠቅ! ዝመት! ተዋጋ! እናሸንፋለን!” ሲሉ የክተት አዋጅ በብሔራዊ የመገናኛ አውታር አስተላለፉ፡፡ታዲያ ወትሮውንም ሀገር ስትወረር ‘ተበድያለው፤ ከፍቶኛል’ ሳይል ጨርቁን እና ማቁን ትቶ ከፊት የሚሰለፈው ኢትዮጵያዊ መሪውን አላሳፈረም፤ ከፊት በመሰለፍ ለሀገሩ ያለውን ክብር በግላጭ አሳየ እንጅ፡፡ የኢትዮጵያ ሕዝብ ከጫፍ ጫፍ ተነስቶ ዘመተ እንደ ኮሎኔል ፋንታ በላይ (በኋላ ሜጀር ጄኔራል) እና ሌሎች የኢትዮጵያ የዘመኑ አርበኞች እንዲሁም የአየር ኃይል ባልደረቦች የጠላትን ጦር ተፋለሙ፡፡የወቅቱ የኢትዮጵያ ሶሻሊስት መሪዎች ተጨማሪ ለሦስት ወራት 300 ሺህ ሚሊሺያ በወቅቱ አጠራር (ሕዝባዊ ሠራዊት) በማሰልጠን ከመደበኛው ጦር ጋር በአብዮት አደባባይ ታላቅ ሠልፍ በማዘጋጀት ካስተዋወቁ በኋላ ከጠላት ጋር ተፋለሙ፡፡ የሶማሊያ ጦር የቆሬን የመከላከያ ቀጣና በጎን በማለፍ በጃርሶና ኮምቦልቻ በኩል አድርጎ ድሬዳዋን፣ በፌዲስና ሐኪም ጋራ በኩል ሐረርን ለመያዝ ታኅሣስ 15 ቀን 1970 ዓ.ም. ጀምሮ ከፍተኛ ማጥቃት ቢያደርግም ጀግኖቹ ኢትዮጵያውያን ወደ ሐረር በመገስገስ ላይ የነበረውን ፌዲስ ላይ፣ ድሬዳዋን ለመያዝ በመገስገስ ላይ የነበረውን ድሬዳዋ አውሮፕላን ማረፊያና ጨርቃ ጨርቅ ፋብሪካው አካባቢ ሁለት ከፍተኛ የመልሶ ማጥቃት ዘመቻዎችን በማካሄድ ጠላትን አይቀጡ ቅጣት ቀጡ፡፡ ኢትዮጵያ በታሪክ እጅ እንድትሰጥ እና ታሪኳ እንዲበላሽ ሲያሴሩ የኖሩት የኔቶ አባል ሀገራት እና ግብጽ ለሶማሊያው ዚያድባሬ እገዛ በማድረግ ሉዓላዊት ኢትዮጵያን ለማስደፈር እና በእጃቸው መዳፍ ለማድረግ ያልቆፈሩት ጉድጓድ አልነበረም፤ ሳይሳካ ተሸንፈው ማቅ ለበሱ እንጅ፡፡